Virallinen lehti nro L 332 , 28/12/2000 s. 0114 - 0115



Komission päätös, tehty 27 päivänä joulukuuta 2000, permetriinin sisällyttämättä jättämisestä neuvoston direktiivin 91/414/ETY liitteeseen I, ja tätä tehoainetta sisältäville kasvinsuojeluaineille annettujen lupien peruuttamisesta (tiedoksiannettu numerolla K(2000) 4140) (ETA:n kannalta merkityksellinen teksti) (2000/817/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY(1), sellaisena kuin se on viimeksi muutettuna komission direktiivillä 2000/68/EY(2), ja erityisesti sen 8 artiklan 2 kohdan neljännen alakohdan, ottaa huomioon kasvinsuojeluaineiden markkinoille saattamisesta annetun neuvoston direktiivin 91/414/ETY 8 artiklan 2 kohdassa tarkoitetun työohjelman ensimmäisen vaiheen täytäntöönpanoa koskevista yksityiskohtaisista säännöistä 11 päivänä joulukuuta 1992 annetun komission asetuksen (ETY) N:o 3600/92(3), sellaisena kuin se on viimeksi muutettuna asetuksella (EY) N:o 2266/2000(4), ja erityisesti sen 7 artiklan 3 a kohdan b alakohdan, sekä katsoo seuraavaa: (1) Direktiivin 91/414/ETY 8 artiklan 2 kohdassa säädetään, että komissio toteuttaa työohjelman sellaisten kasvinsuojelutuotteissa käytettävien tehoaineiden tutkimiseksi, jotka olivat markkinoilla jo 15 päivänä heinäkuuta 1993. Yksityiskohtaiset säännöt tämän työohjelman täytäntöönpanosta vahvistetaan komission asetuksessa (ETY) N:o 3600/92. (2) Komission asetuksessa (EY) N:o 933/94(5), sellaisena kuin se on viimeksi muutettuna asetuksella (EY) N:o 2230/95(6), nimetään ne kasvinsuojeluaineiden tehoaineet, jotka olisi arvioitava asetuksen (ETY) N:o 3600/92 nojalla, ja nimetään kunkin tehoaineen arvioinnin esittelijänä toimiva jäsenvaltio sekä yksilöidään kunkin tehoaineen valmistajat, jotka ovat jättäneet asetuksen (ETY) N:o 3600/92 4 artiklan 2 kohdan mukaisen ilmoituksen määräaikaan mennessä. (3) Permetriini on yksi asetuksessa (EY) N:o 933/94 nimetyistä 90 tehoaineesta. (4) Irlanti, joka on nimetty esitteleväksi jäsenvaltioksi, toimitti asetuksen (ETY) N:o 3600/92 7 artiklan 1 kohdan c alakohdan mukaisesti 10 päivänä kesäkuuta 1998 komissiolle arviointikertomuksen tiedoista, jotka se oli saanut ilmoittajalta kyseisen asetuksen 6 artiklan 1 kohdan mukaisesti. (5) Jäsenvaltiot ja komissio tarkastelivat Irlannin valmistelemaa arviointikertomusta uudelleen pysyvässä kasvinsuojelukomiteassa. Tarkastelu saatiin päätökseen 13 päivänä heinäkuuta 2000 permetriiniä koskevana komission tarkastelukertomuksena asetuksen (ETY) N:o 3600/92 7 artiklan 6 kohdan mukaisesti. (6) Arvioinneista käy ilmi, että toimitetut tiedot eivät osoita kyseistä tehoainetta sisältävien kasvinsuojeluaineiden täyttävän ehdotetuissa käyttöedellytyksissä direktiivin 91/414/ETY 5 artiklan 1 kohdan a ja b alakohdan ja 5 artiklan 2 kohdan b alakohdan vaatimuksia. (7) Kaikki ilmoittajat ovat ilmoittaneet komissiolle ja esittelevälle jäsenvaltiolle, etteivät ne enää halua osallistua tätä tehoainetta koskevaan työohjelmaan. Lisätietoja, jotka osoittaisivat permetriinin täyttävän direktiivin 91/414/ETY vaatimukset kokonaisuudessaan, ei näin ollen toimiteta. (8) Tämän vuoksi kyseistä tehoainetta ei voida sisällyttää direktiivin 91/414/ETY liitteeseen I. (9) Toimitetut tekniset todisteet osoittavat, että samalla kun tutkimukset jatkuvat tehokkaiden vaihtoehtojen löytämiseksi, permetriinin rajoitettu käyttö metsätaloudessa voitaisiin edelleen sallia edellyttäen, että toteutetaan asianmukaisia riskinhallintatoimenpiteitä. (10) Jäsenvaltioiden permetriiniä sisältävien kasvinsuojeluaineiden olemassa olevien varastojen hävittämiselle, säilyttämiselle, markkinoille saattamiselle ja käytölle direktiivin 91/414/ETY 4 artiklan 6 kohdan säännösten mukaisesti myöntämä lisäaika olisi rajattava enintään 18 kuukauteen niin, että olemassa olevia varastoja voitaisiin käyttää enää ainoastaan yhtenä kasvukautena. (11) Tällä päätöksellä ei rajoiteta komission kyseisen tehoaineen osalta mahdollisesti myöhemmin neuvoston direktiivin 79/117/ETY(7) mukaisesti toteuttamia toimia. (12) Tässä päätöksessä säädetyt toimenpiteet ovat pysyvän kasvinsuojelukomitean lausunnon mukaiset, ON TEHNYT TÄMÄN PÄÄTÖKSEN: 1 artikla Permetriiniä ei sisällytetä direktiivin 91/414/ETY liitteessä I olevaan tehoaineiden luetteloon. 2 artikla Jäsenvaltioiden on varmistettava, että 1) permetriiniä sisältävien kasvinsuojeluaineiden kaikkia käyttötarkoituksia koskevat luvat peruutetaan kuuden kuukauden kuluessa tämän päätöksen hyväksymispäivästä 2 alakohdassa mainittuja käyttötarkoituksia lukuun ottamatta; 2) luvat permetriiniä sisältävien kasvinsuojeluaineiden käytölle metsätaimiviljelyssä peruutetaan 25 päivään heinäkuuta 2003 mennessä; 3) tämän päätöksen hyväksymispäivästä alkaen permetriiniä sisältäville kasvinsuojeluaineille ei myönnetä lupia eikä lupia uusita direktiivin 91/414/ETY 8 artiklan 2 kohdassa säädetyn poikkeuksen mukaisesti 2 alakohdassa mainittuja käyttötarkoituksia lukuun ottamatta. 3 artikla Jäsenvaltion direktiivin 91/414/ETY 4 artiklan 6 kohdan säännösten mukaisesti myöntämän lisäajan on oltava mahdollisimman lyhyt, ja sen on päätyttävä viimeistään 18 kuukauden kuluttua tämän päätöksen hyväksymispäivästä. Edellä 2 artiklan 2 kohdassa mainituissa käyttötarkoituksissa määräaika päättyy viimeistään 31 päivänä joulukuuta 2003. 4 artikla Tämä päätös on osoitettu kaikille jäsenvaltioille. Tehty Brysselissä 27 päivänä joulukuuta 2000. Komission puolesta David Byrne Komission jäsen (1) EYVL L 230, 19.8.1991, s. 1. (2) EYVL L 276, 28.10.2000, s. 41. (3) EYVL L 366, 15.12.1992, s. 10. (4) EYVL L 259, 13.10.2000, s. 27. (5) EYVL L 107, 28.4.1994, s. 8. (6) EYVL L 225, 22.9.1995, s. 1. (7) EYVL L 33, 8.2.1979, s. 36.